„*Két fátyolt szakasztok el, hazámról és becsűletemről”*

Választott idézetünk Bánk bán vívódását írja le két vezérelve között: a haza és a becsület szava is szólítja. Ez a két motívum a drámában nemcsak Bánk, hanem a többi szereplő cselekvéseinek mozgatórugójaként is működik. A haza fontosságát Biberach is értékeli a maga haszonleső, pénzközpontú módján: „*Ott van a haza, hol a haszon*”. Tiborc, a hűséges, becsületes Tiborc éhező gyermekeiért sem képes erkölcstelen tettre *„...nem ért még a lopáshoz ősz Tiborc apátok”*, véleményünk szerint ez a jelenet mutatja be a darab másik kulcsfontosságú érzelmét a leghatásosabban: a becsületet. A becsület Bánkot több dologhoz is fűzi; a királyi párhoz, családjához, felesége családjához, sőt, magukhoz, a magyarokhoz is; magát a fogalmat azonban Melindával azonosítja: „*Ó az én becsűletem Melinda elbúcsúzásával elbúcsúza*”. Feleségének elvesztett tisztessége az ő becsületének végét is jelenti. Ilyen módon a darab során felvetődő konfliktusokat is magában foglalja a kiválasztott szemelvény.

Jelenünkben éppúgy, mint Bánk bán világában ez a két érték alapvetően határozza meg a társadalmat, bár azok az évszázadok során sokat veszítettek értékükből. A globalizáció következtében a „haza” fogalma kiszélesedett, sokkal inkább jelenti az adott régióhoz, kontinenshez való kötődést. A becsület definíciója vallásonként, nemzetenként, népcsoportonként, korosztályonként változik, értéke azonban állandó marad. A klasszikusként emlegetett értékek egész sora megy át általános értékvesztésen; a család, a tudás, az őszinteség, a barátság, a vallás, a szeretet egyre kisebb súllyal bírnak.

Az idézetben lévő dilemma Bánk bán nádori pozíciójából, érzelmeiből fakad. A mai ember szinte soha nem kerül ilyen döntés elé. Számunkra is nagyon lényeges viszont, hogy tisztában legyünk hovatartozásunkkal, hagyományainkkal, kultúránkkal; emberi, társadalmi viszonyainkat pedig erkölcsi alapon tervezzük. Maradjunk meg morális, kultúrával rendelkező embernek.